
ΓΡΑΦΕΙΟ ΔΗΜΑΡΧΟΥ

ΤΑΧ.Δ/ΝΣΗ   : Μαντζαγριωτάκη 76
ΤΑΧ.ΚΩΔ.      :  176 76 Καλλιθέα
                                                                                                                    ΠΡΟΣ
           ΤΟΝ ΠΡΟΕΔΡΟ ΤΟΥ
    ΔΗΜΟΤΙΚΟΥ ΣΥΜΒΟΥΛΙΟΥ

ΘΕΜΑ : «Λήψη απόφασης για τον καθορισμό των προϋποθέσεων χορήγησης εφάπαξ χρηματικού βοηθήματος ποσού χιλίων (1.000,00) ευρώ, για κάθε παιδί που γεννιέται  από 01.07.2024 και εφεξής, σε οικονομικά ευάλωτους μόνιμους κατοίκους και δημότες, κατ’ εφαρμογή του άρθρου 525 παρ. 4 του ν. 5314/2026 »

Έχοντας υπόψη : 
Α. τις διατάξεις των άρθρων 525 παρ. 4  και 774 παρ. 3 του ν. 5314/2026 (ΦΕΚ Α103/29.06.2026 – Κώδικας Τοπικής Αυτοδιοίκησης) σύμφωνα με τις οποίες: «Επιτρέπεται η χορήγηση εφάπαξ χρηματικού βοηθήματος στις περιπτώσεις γέννησης τέκνου μόνιμων κατοίκων και δημοτών, κατόπιν προϋποθέσεων που καθορίζονται με απόφαση του δημοτικού συμβουλίου, το ύψος του οποίου δεν μπορεί να υπερβαίνει τις τρεις χιλιάδες (3.000) ευρώ ανά τέκνο»  «Η ισχύς της παρ. 4 του άρθρου 525, περί επιχορηγήσεων και βοηθημάτων δήμων, αρχίζει από την 1η Ιουλίου 2024».

 Β. Την με αριθμό 2/09-01-2026 (Α.Δ.Α: 63YΨΩΕΚ-ΜΓ6) απόφαση του Δημοτικού Συμβουλίου, με την οποία ψηφίστηκε ο Προϋπολογισμός του Δήμου για το έτος 2026

Γ. Την με  αριθ. πρωτ. 4493/22.01.2026 απόφαση του Γραμματέα Αποκεντρωμένης Διοίκησης Αττικής με την οποία επικυρώθηκε η με αριθμ. 2/2026 απόφαση του Δημοτικού Συμβουλίου

Παρακαλούμε όπως, κατά την προσεχή συνεδρίαση του Δημοτικού Συμβουλίου, συμπεριλάβετε και το θέμα της λήψης απόφασης για τον καθορισμό των προϋποθέσεων χορήγησης εφάπαξ χρηματικού βοηθήματος ποσού χιλίων (1.000,00) ευρώ, για κάθε παιδί που γεννιέται από 01.07.2024 και εφεξής, σε μόνιμους κατοίκους και δημότες, κατ’ εφαρμογή του άρθρου 525 παρ. 4 του ν. 5314/2026.

Για το θέμα σας γνωρίζουμε τα κάτωθι:


Ο Δήμος μας, είχε λάβει ήδη από το έτος 2024, την με αριθμό 115/2024 απόφαση του Δημοτικού Συμβουλίου του, με την οποία αποφασίστηκε η  χορήγηση  οικονομικής ενίσχυσης χιλίων (1.000,00) ευρώ για κάθε παιδί που γεννιέται από 01.01.2024 σε οικονομικά ευάλωτες οικογένειες, κατ’ εφαρμογή του άρθρου 202 παρ. 2 του ν. 3463/2006, όπως ίσχυε και καθορίστηκαν οι προϋποθέσεις χορήγησης της. Με την απόφαση αυτή ο Δήμος μας προέβη, στο πλαίσιο των αρμοδιοτήτων του, σε μια κοινωνική παρέμβαση υπέρ των οικογενειών χαμηλού εισοδήματος με νεογέννητα τέκνα, επιδιώκοντας έμμεσα και τη δημογραφική τόνωση σε τοπικό επίπεδο.
Στη λήψη της ανωτέρω απόφασης του Δημοτικού Συμβουλίου, οδήγησαν  μεταξύ άλλων και τα επίκαιρα κατά το χρόνο λήψης της στοιχεία που εμφάνιζαν σταδιακή έντονη μείωση των γεννήσεων σε τοπικό επίπεδο με αποτέλεσμα το αυξανόμενο έλλειμα μεταξύ γεννήσεων και θανάτων και την διαρκώς αυξανόμενη γήρανση του πληθυσμού. Η Καλλιθέα, σύμφωνα με έρευνα του ΙΤΑ ανήκει στις πόλεις που πρωταγωνιστούν στη γήρανση του πληθυσμού τους και στην μη ανανέωση του. 
Η απόφαση αυτή εκτελέστηκε μόνο για δέκα (10) περιπτώσεις δικαιούχων που συγκέντρωναν τις προϋποθέσεις  και υπέβαλαν σχετικό αίτημα, και τούτο μόνον κατόπιν εντέλλεσθαι του Δημάρχου προς την Π.Ο.Υ. του Δήμου, λόγω έκφρασης αντιρρήσεων  σχετικά με τη νομιμότητα της δαπάνης. Ειδικότερα εκτίμησαν ότι με την απόφαση αυτή ασκείται δήθεν δημογραφική πολιτική, η οποία αποτελεί αρμοδιότητα της κεντρικής διοίκησης (Κράτους) και όχι της τοπικής αυτοδιοίκησης.
Ακολούθησε καταλογισμός του Δημάρχου για το ποσό των 10.000 ευρώ με πράξη της Επιτρόπου του Ελεγκτικού Συνεδρίου, κατά της οποίας εκκρεμεί έφεση του Δημάρχου ενώπιον του Ελεγκτικού Συνεδρίου και ενώ έχει ευδοκιμήσει η υποβληθείσα αίτηση αναστολής εκτέλεσης που ασκήθηκε κατά της καταλογιστικής πράξης. 
Μετά από αυτές τις αρνητικές εξελίξεις, η Διοίκηση του Δήμου ανέλαβε πρωτοβουλία και πέντε Δήμαρχοι με διάβημά τους στον Υπουργό Εσωτερικών κ. Θεόδωρο Λιβάνιο ζητήσαμε να περιληφθεί ρητή διάταξη στο Νέο Κώδικα Τοπικής Αυτοδιοίκησης της δυνατότητας να χορηγούν εφάπαξ χρηματικό βοήθημα σε περίπτωση γέννησης τέκνου, παρά το γεγονός ότι το υφιστάμενο νομικό πλαίσιο έδινε τη δυνατότητα επιδόματος τέκνου.
Επίσης, η ΚΕΔΕ με ομόφωνη απόφασή της τον Σεπτέμβριο του 2024 πήρε σχετική απόφαση, αφού το θέμα είχε πάρει μεγάλη δημοσιότητα. Οι πρωτοβουλίες αυτές είχαν ως αποτέλεσμα ο Υπουργός Εσωτερικών να συμπεριλάβει διάταξη η οποία επιβεβαιώνει ρητά τη δυνατότητα χορήγησης επιδόματος, με το νέο Κώδικα και  με το  άρθρο 525 παρ. 4.
Είναι προφανές ότι δεν χρειάζεται πλέον να παραθέσουμε όλα όσα στοιχεία είχαμε καταθέσει στο Εισηγητικό του Απριλίου του 2024 για τη δυνατότητα των Δήμων  να συμβάλουν με χρηματικές ενισχύσεις  στην αντιμετώπιση του εθνικού προβλήματος της υπογεννητικότητας. Όμως, πιστεύουμε  ακράδαντα  ότι  η επανάληψη των στοιχείων είναι και σήμερα χρήσιμη ώστε να μην εφησυχάζουμε, ούτε μια στιγμή, για το μείζον αυτό πρόβλημα που θέτει σε κίνδυνο την ύπαρξή μας ως Έθνος.
Επειδή εκτιμούμε ότι  οι προϋποθέσεις που καθορίστηκαν ήδη με την με αριθμό 115/2024 απόφαση του Δημοτικού Συμβουλίου για την χορήγηση οικονομικής ενίσχυσης για την γέννηση παιδιού, θα πρέπει να καθοριστούν και με την παρούσα για την λήψη του εφάπαξ χρηματικού βοηθήματος για τη γέννηση παιδιού, αφού συντρέχουν οι ίδιοι λόγοι που υπαγόρευσαν την θέσπιση τους με την προηγούμενη απόφαση του Δημοτικού Συμβουλίου και είναι οι εξής:
Οι οικονομικά ευάλωτες οικογένειες αντιμετωπίζουν σοβαρές δυσκολίες στην κάλυψη των βασικών βιοτικών αναγκών τους, όπως είναι η τροφή, η στέγαση και η ιατροφαρμακευτική περίθαλψη. Οι συνθήκες διαβίωσης γίνονται δυσμενέστερες όταν προστίθεται το οικονομικό κόστος που συνεπάγεται η γέννηση ενός παιδιού, δημιουργώντας αποτρεπτικές συνθήκες τεκνοποίησης.
Συνεπώς η οικονομική ενίσχυση της γέννησης παιδιών σε οικονομικά ευάλωτες οικογένειες, μπορεί να συμβάλει στην μείωση των οικονομικών ανισοτήτων και στην αντιμετώπιση του δημογραφικού προβλήματος της χώρας μας. 
Σύμφωνα με τα δημογραφικά στοιχεία της ΕΛΣΤΑΤ παρουσιάζεται σταδιακή έντονη μείωση των γεννήσεων με αποτέλεσμα το αυξανόμενο έλλειμα μεταξύ γεννήσεων και θανάτων να διαμορφώνεται ως εξής:

	Έτος
	Γεννήσεις
	Μεταβολή
	Θάνατοι
	Μεταβολή

	
	
	
	
	

	2017
	88.553
	-5,7%
	124.501
	4,81%

	2018
	86.440
	-2,4%
	120.296
	-3,4%

	2019
	83.763
	-3,1%
	124.965
	3,9%

	2020
	84.764
	1,2%
	131.064
	4,9%

	2021
	85.346
	0,7%
	143.919
	9,8%

	2022
	76.541
	-10,3%
	140.801
	-2,2%

	2023
	71.455
	-6,6%
	128.101
	-9,0%

	2024
	68.309
	-4,4%
	125.873
	-1,7%

	2025
	65.594
	-4,0%
	122.914
	-2,3%



Σε ότι αφορά στα αντίστοιχα στοιχεία του Δήμου μας, με βάση την καταγραφή της υπηρεσίας για τους δημότες μας, προκύπτει ότι:

	Έτος
	Γεννήσεις
	Θάνατοι

	
	
	 

	2018
	598
	998

	2019
	618
	1043

	2020
	639
	1026

	2021
	643
	1148

	2022
	484
	1166

	2023
	492
	1021

	2024
	538
	892

	2025
	493
	906












Ιδιαίτερη μνεία αξίζει να γίνει στο γεγονός ότι με βάση τα πανελλαδικά στοιχεία της ΕΛΣΤΑΤ, οι γάμοι το 2020 ανήλθαν σε 31.475, το 2021 σε 40.759 και το 2022 σε 43355,το 2023 σε 40.351 και το 2024 σε 36.649  γεγονός που δεν συνάδει με το ρυθμό των γεννήσεων και αποδεικνύει ευθέως τις δυσκολίες των ζευγαριών στην απόφαση τεκνοποίησης. 
	Η παρατήρηση των παραπάνω στατιστικών δεδομένων δείχνει τη διαρκή γήρανση και μείωση του πληθυσμού η οποία καταγράφει μία συνεχή καθοδική πορεία ενώ σύμφωνα με τον καθηγητή και διευθυντή του εργαστηρίου δημογραφικών και κοινωνικών αναλύσεων του Πανεπιστημίου Θεσσαλίας, κο Βύρων Κοτζαμάνη «Ο πληθυσμός της Ελλάδας μειώνεται –εφόσον δεν υπάρχει μετανάστευση– περίπου 450.000 κάθε δεκαετία με αποτέλεσμα, σε 30 χρόνια από σήμερα, να έχουμε 1,5 εκατομμύριο μικρότερο πληθυσμό σύμφωνα με τα δεδομένα». 
Παράλληλα η Eurostat, έχοντας αναλύσει τα δεδομένα για την Ελλάδα, την τελευταία πενταετία (2019 – 2023), αναθεώρησε τις προβλέψεις της για τον πληθυσμό της Ελλάδας (Europop 2023), προβλέποντας ότι ο πληθυσμός της θα μειωθεί σε 7,8 εκατ. κατοίκους μέχρι το 2070 από 8,6 εκατ. άτομα που προέβλεπε στις αντίστοιχες δημογραφικές προβολές του 2019.
Με τα ίδια δεδομένα προβλέπει ότι το εργατικό δυναμικό θα μειωθεί από 4,606 εκατ. άτομα το 2022 σε 3,111 εκατ. άτομα το 2070, όταν στις αντίστοιχες δημογραφικές προβολές του 2019 προέβλεπε ότι το εργατικό δυναμικό της χώρας μας το 2070 θα είναι 3,57 εκατ. άτομα. Λαμβάνοντας υπόψη αυτές τις δυσμενέστερες δημογραφικές προοπτικές της Eurostat για την χώρα μας, η Ευρωπαϊκή Επιτροπή αντίστοιχα αναθεώρησε προς το δυσμενέστερο την μακροπρόθεσμη μέση αύξηση του ΑΕΠ για την χώρα μας την περίοδο 2023 – 2070 συνδέοντας άμεσα το δημογραφικό πρόβλημα με δυσμενείς επιπτώσεις στην οικονομία. Εύλογο είναι ότι με τα δεδομένα αυτά,κλονίζονται και όλες οι μελέτες προβλέψεων βιωσιμότητας του ασφαλιστικού συστήματος της χώρας.
Τα ανωτέρω στοιχεία και οι μεταβολές προβλέψεων επί τα χείρω, οφείλονται στη ραγδαία μεταβολή των πραγματικών δημογραφικών στοιχείων σε ελάχιστο χρονικό διάστημα, αποδεικνύοντας ότι το φαινόμενο μπαίνει αυτή την εποχή σε νέο κύκλο έξαρσης.
Ως αποτέλεσμα δημιουργούνται βάσιμες σκέψεις ότι θα υπερκεραστούν ακόμα και οι πλέον δυσοίωνες προβλέψεις σε πολύ σύντομο χρονικό διάστημα ιδίως δε όταν η χώρα βρίσκεται για τα έτη 2021-2022, στην πρώτη πεντάδα των χωρών σε μείωση γεννήσεων και μάλιστα με διπλάσιο ποσοστό (10,3%) από το μέσο όρο της Ε.Ε.(5,1%) 
Με βάση τα στοιχεία αυτά η Ελληνική Κυβέρνηση με το Ν 4659/2020 θεσμοθέτησε τη χορήγηση επιδόματος γέννησης ύψους 2000 € για κάθε παιδί γεννιέται στην Ελλάδα, προσδιορίζοντας το οικογενειακό εισόδημα των δικαιούχων στο ύψος των 40000 €. Το επίδομα αυτό αυξήθηκε με το αρ. 29 του Ν. 5092/2024, σε δύο χιλιάδες τετρακόσια (2.400) ευρώ έως τρείς χιλιάδες πεντακόσια (3.500) αναλόγως του αριθμού των εξαρτώμενων τέκνων.
Επί του διαπιστωμένου και πραγματικού αυτού προβλήματος, εκτιμούμε ότι ο Δήμος Καλλιθέας οφείλει να συνεισφέρει και να συμβάλει στην αντιμετώπιση του σοβαρού αυτού προβλήματος. Η απόφασή μας συμβάλει, στο μέτρο των δυνατοτήτων μας, στην ανακούφιση των συμπολιτών μας που αντιμετωπίζουν έντονο κοινωνικό πρόβλημα και ενισχύουν το ρόλο της οικογένειας στην κοινωνία.
Ως οικογένειες που βρίσκονται σε δύσκολη οικονομική κατάσταση πρέπει να θεωρηθούν κατ’ ελάχιστον, όσες διαβιούν με εισοδήματα που αντιστοιχούν ή βρίσκονται κοντά, στον κατώτατο μισθό ο οποίος από 1η Απριλίου 2026 έχει τεθεί στα 920€ μεικτών αποδοχών που αντιστοιχεί σε ελάχιστο ετήσιο εισόδημα 12.880 € κατ’ άτομο, δηλαδή για ζευγάρι ελάχιστο εισόδημα 25.760 €.
	Συνεπώς, δικαιούχος του οικονομικού βοηθήματος που ανέρχεται σε χίλια (1.000,00) ευρώ για κάθε παιδί που γεννιέται, θα είναι η μητέρα ή ο πατέρας που ασκούν από κοινού ή ο ένας εξ’ αυτών τη γονική μέριμνα του τέκνου. Ο δικαιούχος πρέπει να είναι κάτοικος του Δήμου Καλλιθέας που έχει αποκτήσει τη δημοτικότητα του Δήμου Καλλιθέας τουλάχιστον από διετίας, προκειμένου να αποφεύγονται οι ευκαιριακές μεταδημοτεύσεις, ενώ ταυτόχρονα θα πρέπει να είναι Έλληνας πολίτης ή να φορολογείται στην Ελλάδα τουλάχιστον 12 έτη πριν από το έτος γέννησης του παιδιού. Το οικογενειακό εισόδημα του δικαιούχου δεν θα πρέπει να υπερβαίνει το ποσό των είκοσι επτά  χιλιάδων (27.000,00) ευρώ και το ποσό των δέκα εννέα  χιλιάδων (19.000,00) ευρώ αν αποτελεί μονογονεϊκή οικογένεια, προσαυξανόμενο κατά το ποσό των χιλίων (1.000,00) ευρώ για κάθε επιπλέον οικογενειακό μέλος με την προσαύξηση αυτή να μην υπερβαίνει το μέγιστο ποσό των τριών χιλιάδων (3.000,00) ευρώ. 
Οι ενδιαφερόμενοι για την λήψη του βοηθήματος θα καταθέτουν σχετική αίτηση η οποία θα περιλαμβάνει επί ποινή απαραδέκτου, τα παρακάτω δικαιολογητικά προς απόδειξη των ως άνω προϋποθέσεων:
1) Αστυνομική ταυτότητα ή άλλο ισοδύναμο έγγραφο όλων των ενηλίκων μελών.
2) Πιστοποιητικό Οικογενειακής Κατάστασης.
3) Ληξιαρχική Πράξη Γεννήσεως τέκνου.
4) Δηλώσεις Φορολογίας Εισοδήματος (Ε1) και Πράξεις Διοικητικού Προσδιορισμού Φόρου (εκκαθαριστικά) των τελευταίων δέκα (10) ετών όλων των συνοικούντων ενηλίκων μελών.
5) Αποδεικτικό κατοικίας (μισθωτήριο, λογαριασμοί ρεύματος, ύδατος κλπ), από το οποίο να αποδεικνύεται ότι η μόνιμη κατοικία βρίσκεται εντός των ορίων του Δήμου Καλλιθέας.
6) Αποδεικτικό τραπεζικού λογαριασμού με αναγραφή του μοναδικού αριθμού ΙΒΑΝ.
	Οι αιτήσεις θα κατατίθενται στο Γενικό Πρωτόκολλο του Δήμου, θα ελέγχονται από τριμελή επιτροπή που θα αποτελείται από έναν αιρετό με τον αναπληρωτή του και δύο υπηρεσιακούς υπαλλήλους με τους αναπληρωτές τους οι οποίοι θα καθορισθούν με απόφαση Δημάρχου. Με όμοια απόφαση θα καθορισθούν λεπτομερέστερα ή θα μεταβληθούν τα ανωτέρω δικαιολογητικά, εφόσον αυτό προκύψει από τυχόν πρόσθετες απαιτήσεις της διοικητικής διαδικασίας.
Η επιτροπή θα συντάσσει σχετική εισήγηση για κάθε αίτηση η οποία θα προωθείται προς την Δημοτική Επιτροπή , για τη λήψη της σχετικής απόφασης.

                                                                                        Ο  ΔΗΜΑΡΧΟΣ
Εσωτερική Διανομή
-Γραφείο Δημάρχου
-Γραφείο Γεν. Γραμματέα                                                              ΚΩΣΤΑΣ  ΑΣΚΟΥΝΗΣ

